भोजपुरिया डॉट कॉम पर आज हमनी का एगो अइसन कवि के रचना के रउरा सामने ला रहल बानी जा, जिनकर रचना जबान से पहिले दिल पर असर करेला। भोजपुरी माई के सपूत डा. गोरख प्रसाद 'मस्ताना' के नांव भोजपुरी साहित्य जगत में काफी सम्मान के साथ लीहल जाला। इहाँ का मूल रुप से बेतिया के निवासी बानी, आ अपना साहित्य के माध्यम से भोजपुरी माई के सेवा क रहल बानी, जेकरा खातिर इनका के अनगिनत सम्मान आ अवार्ड भी मिलल बा।ई रचना डा. गोरख प्रसाद 'मस्ताना' के किताब "जिनगी पहाड हो गईल" से लीहल गइल बा। एह किताब के प्रकाशन नई दिल्ली स्थित इन्द्रप्रस्थ भोजपुरी परिषद द्वारा कइल गइल बा। एकरा बारे में विशेष जानकारी खातिर रउरा एकर महासचिव संतोष कुमार पटेल जी से संपर्क क सकेनी।
अच्छा बा गाँधी बाबा, रउआ ना जीयत बानीं
इज्जत से आपन गुदरी, सरगे में सीयत बानीं
रहती महान भारत के देख के रोअती
आ लाश आपन, अपना ही कान्ह पे ढोअतीं
देखतीं कि रउरे लोग-उतारत बा राउर पानी
राउर बनावल पाटी सागर से भइल नाली
सुनते ही नाम ओकर सब लोग देलें गाली
जबसे उ करे लगली बईमान के दरबानी
गिरगीट के लजावे से, चढे सूमो अरमदा
भोरे में जनता दल रतियाही बसपा
बा राजघाट झेल रहल, दल बदल तुफानी
इ देश जहाँ अन्धा के नाम नयन सुख
संसद के हाल देखते होखेला बडा दुख
सेवक कहात बाडें, काटेले खूब चानी
अब का बचल बा, आके जे अपने के जीयब
खाये के पडी चारा, अलकतरे के पीयब
पूछब ना तिरंगा से कह दी कुल्ही कहानी।
bho_Deva bho_Deva bho_Deva hin_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva hin_Deva bho_Deva bho_Deva bho_Deva bho_Deva